Nesseby

Nesseby, på nordsamisk Unjárga (kvensk: Uuniemi), er en kommune i Øst-Finnmark. Den grenser i vest og nordvest mot Tana, i øst og nordøst mot Vadsø og i sørøst mot Sør-Varanger. Kommunen har også en 3,6 km riksgrense mot Finland i sørvest, mellom grenserøysene 348 og 349.

Den 26. april 1989 fikk Nesseby som den andre kommunen i Norge et samisk navn. Kommunen er en tospråklig kommune der samisk og norsk bokmål er likestilt. 

Kommunen hører til forvaltningsområdet for samisk språk.

Mot slutten av 1800-tallet hørte Nesseby til Tanen fogderi i Finmarkens amt.
Nesseby ble egen kommune i 1839, da den ble skilt ut fra Vadsø. De to kommunene var gjenforent en kort periode 1858-1864. Frem til 1903 omfattet Nesseby også Polmak, som nå er en del av Tana.

Opprinnelsen til kommunens navn er «neset der kirken ligger», tilhørende Nesseby kirke.

Næringsliv
Viktige næringer er reindrift, fiske og jordbruk. Reineierne i kommunen er fastboende og foretar bare korte flyttinger mellom sommer- og vinterbeite. Gandvik kraftverk er et vannkraftverk i kommunen som utnytter et fall på 176 meter fra magasinet Fuglevatnet. Det overføres vann til kraftverket fra Garsjøen og Kjerringvatn (Gearretjávri) i Neidenvassdraget. Eier er Pasvik Kraft som er eid av Varanger KraftProduksjon. På sørsiden av fjorden finnes et område med naturstein som har vært produsert under navnet Barents Red. Det er en type gneis som er ca 2,7-2,9 milliarder år gammel og er en av de eldste bergartene her i landet. Lenger ut i Varangerfjorden finnes en annen type gneis som også har blitt brukt til naturstein produksjon, Barents Blue. Kommunen er også den nest største pendlerkommunen i Finnmark.

Samferdsel
E6 og E75 går gjennom kommunen, og møtes i kommunesenteret Varangerbotn. E6 går på sørsiden av Varangerfjorden og gir god forbindelse østover og vestover i fylket. E75 forbinder kommunen med Vadsø og Vardø.

Politikk 
Se også utdypende artikkel Ordførere i Nesseby.  

Se også utdypende artikkel Kommunestyrevalg i Nesseby.

Kommunestyrevalget 2019

Kultur
Kommunen har en rekke kulturminner som vitner om en gammel fangstradisjon som går langt tilbake i tid. Langs fjorden finnes et stort antall gamle hustufter og på fjellet gamle fangstanlegg for villrein. I kulturminneområdet Mortensnes (Ceavccageaðgi) finnes om lag 200 gamle hustufter. Noen av hustuftene går helt tilbake til steinaladeren. Området anses som et av de rikeste og mest mangfoldige kulturminneområder i Europa, og har et omfattende nettverk av kulturstier. Kirkestedet i kommunen er også et velkjent turistmål. Nesseby kirke er en langkirke fra 1858. Kirken har 250 sitteplasser og er den eneste trekirken i Øst-Finnmark som ikke ble brent av tyskerne under andre verdenskrig. Varanger Samiske Museum er et samisk museum som ligger i kommunesenteret Varangerbotn. Museet dokumenterer og formidler den sjøsamiske kulturhistorien i Varanger, samisk forhistorie og samisk samtid. Museet ble opprettet i 1983 og har siden 2012 vært er en del av Tana og Varanger Museumssiida.

Folk fra Nesseby 
 Andreas Nordvi (1821–1892), handelsmann og arkeolog
 Isak Saba (1875-1921), politiker (Ap), første same på Stortinget
 Anathon Aall (1867-1943), professor i filosofi, grunnlegger av Psykologisk institutt, Universitetet i Oslo
 Finn Lützow-Holm (1890-1950), marineoffiser og pionerflyver
 Olav Dikkanen (1932-2013), politiker (NSR), medlem av Sametinget 1989-2005
 Raimo Valle (f. 1965), statssekretær (Ap) 2007-2012
 Gunn-Britt Retter (f. 1971), politiker (NSR), medlem av Sametinget 2005-2013
 Silje Karine Muotka (f. 1975), Sametingspresident fra 2021
 Kirsti Bergstø (f. 1981), stortingsrepresentant (SV) 2013-2017, nestleder i SV fra 2017
 Hege Siri (f. 1973), forfatter og kunstforograf
 Agnete Kristin Johnsen, Emelie Nilsen, Viktoria Eriksen og Alexander Touryguin, som til sammen utgjør rockegruppa "The BlackSheeps" som vant både den norske og den nordiske finalen i Melodi Grand Prix Junior i 2008

Se også 
 Okkupasjonsmaktens fangeleirer i Norge

Referanser

Eksterne lenker
 
  Kommunefakta Nesseby - Statstisk sentralbyrå 
 
  Mortensnes kulturminneområde
  Norske kirker - Nesseby kirke
  Varanger Samiske Museum

 
Norske kommuner etablert i 1839